প্রশান্তকুমার মারিক

**প্রশান্তকুমার মারিক** ( জন্ম: ২ অক্টোবর ১৯৬৬) হলেন একজন বিশিষ্ট ভারতীয় বাঙালি শিক্ষক ও শিক্ষাবিদ যিনি পশ্চিমবঙ্গে জনশিক্ষা আন্দোলনের সক্রিয় সমাজকর্মী ও শিশুশিক্ষা বিষয়ে বিশেষজ্ঞ শিক্ষক। ব‍্যারাকপুরের গুড়দহ গ্রামের শালবাগান জিএসএফপি স্কুলের প্রধান শিক্ষক তিনি ২০২৪ খ্রিস্টাব্দের শিক্ষক দিবসে মর্যাদাপূর্ণ রাষ্ট্রপতি পুরস্কার এবং জাতীয় শিক্ষকের মর্যাদা লাভ করেন।

## জন্ম ও শিক্ষা জীবন
প্রশান্তকুমার মারিকের জন্ম ১৯৬৬ খ্রিস্টাব্দের ২ অক্টোবর অবিভক্ত চব্বিশ পরগনা জেলার রাজারহাট সমষ্টি উন্নয়ন ব্লকের অন্তর্ভুক্ত জগদীশপুর গ্রামে। পিতা উপেন্দ্রনাথ মারিক ও মাতা তারাবালা মারিক। প্রশান্তকুমারের প্রাথমিক শিক্ষা গ্রামের স্কুলে। রাজারহাটের বিষ্ণুপুর স্যার রমেশ ইনস্টিটিউশন থেকে উচ্চমাধ্যমিক পাসের পর কলকাতা বিশ্ববিদ্যালয় হতে বাণিজ্যে স্নাতকোত্তর, ইংরাজী ভাষা ও সাহিত্যে স্নাতক ডিগ্রি লাভ করেন। এছাড়াও, তিনি গ্রন্থাগার ও তথ্য বিজ্ঞানসহ প্রাথমিক শিক্ষায় ডিপ্লোমা, স্নাতকোত্তর স্তরের ডিপ্লোমা অর্জন করেন।

## কর্মজীবন
শিক্ষা বিষয়ক পত্রিকায় লেখক-সাংবাদিক হিসেবে কর্মজীবন শুরু করলেও প্রশান্ত কুমারের কর্মজীবন ছিল বহুমুখী। ছাত্রাবস্থা হতেই জীবনের প্রথম তিন দশক তিনি প্রথা বহির্ভূত জনশিক্ষা আন্দোলন প্রচারে যুক্ত ছিলেন। অনুপ্রেরণা পান সহধর্মিনী শিক্ষিকা সোমা রায় মারিক, সত্যেন মৈত্র জনশিক্ষা সমিতির তৎকালীন সভাপতি শক্তি মণ্ডল,বিষ্ণুপুর স্যার রমেশ ইনস্টিটিউশনের অবসরপ্রাপ্ত শিক্ষক রণজিৎকুমার মণ্ডল প্রমুখের কাছে। ২০০৪ খ্রিস্টাব্দে প্রথাগত শিক্ষকতার জীবন শুরু করেন প্রথমে মিনাখাঁর আদিবাসী এলাকার এক দারিদ্রজর্জর অবহেলিত প্রাথমিক বিদ্যালয়ে। তিনি অক্লান্ত পরিশ্রমে ও নিরন্তর প্রচেষ্টায় হতশ্রী বিদ্যালয়টিকে ২০০৮ খ্রিস্টাব্দে উচ্চ প্রাথমিক বিদ্যালয়ে উন্নীত করেন এবং বিদ্যালয়টি জেলার সেরা শিরোপা লাভ করে। অতঃপর ২০১৪ খ্রিস্টাব্দে ব‍্যারাকপুরের গুড়দহ গ্রামের শালবাগান জিএসএফপি স্কুলের প্রধান শিক্ষক নিযুক্ত হন। পিছিয়ে পড়া প্রান্তিক স্কুলটিরও জয়যাত্রা শুরু হয় তখন থেকেই। আকাশের নীচে স্কুলের মুক্ত উদ্যানকেই ছোট ছোট ছেলেমেয়েদের শ্রেণীকক্ষে খেলার ছলে মজার পাঠ দিয়ে চলেছেন, পড়ুয়াদের সার্বিক উন্নয়ন লক্ষ্য রেখে। ২০১৪ খ্রিস্টাব্দে নির্মল বিদ্যালয়ের পুরস্কার, ২০১৫ খ্রিস্টাব্দে শিশুমিত্র পুরস্কার, ২০১৬ খ্রিস্টাব্দে স্বচ্ছ ভারত অভিযানের সর্বভারতীয় পুরস্কারের স্বীকৃতি লাভ হয় তাঁর বিদ্যালয়ের। প্রথাগত শিক্ষকতার কাজে যোগ দিয়ে বহু বছর ধরে খেলার ছলে শিক্ষাদানই হয় তাঁর নিজস্ব গবেষণার বিষয়। প্রাথমিক স্তরের পড়ুয়াদের পড়ালেখা, বর্ণপরিচিতি এবং সংখ্যা সম্পর্কিত ধারণা বা নিউম্যারিকাল লিটারেসি বিষয়টি সহজ করে তোলাই হয় তাঁর নিত্যদিনের কাজ যা অনুপ্রাণিত করে তাঁর সহকর্মীদের ও বাংলার সমাজকে। তাঁর সেই কাজের সুবাদে পশ্চিমবঙ্গের অন্যান্য বিদ্যালয়েরও রিসোর্স পার্সন তিনি।

শিশুশিক্ষা নিয়ে দীর্ঘ তিন দশক ধরে নিবিড় গবেষণা, পরীক্ষা-নিরীক্ষা, ব্যবহারিক প্রয়োগ, ধারাবাহিক লেখালেখি তার কর্মধারা দেশে শিক্ষা উন্নয়নে অবদান রেখেছে। শিশুশিক্ষা বিষয়ক তাঁর লেখা পর্যবেক্ষণমূলক গ্রন্থ *ছেলেমানুয়ের খেলা* সহ অন্যান্য গ্রন্থ দেশে বিদেশে স্বীকৃত ও সমাদৃত হয়েছে।

প্রশান্তকুমার মারিক দেশের শিক্ষা সংক্রান্ত নানা সংস্থার সাথে ঘনিষ্ঠভাবে যুক্ত আছেন।যেমন—
*বিভিন্ন সময়ের এনসিইআরটি তথা রাষ্ট্রীয় শৈক্ষিক অনুসন্ধান এবং প্রশিক্ষণ পরিষদ , এসসিইআরটি তথা স্টেট কাউন্সিল অফ এডুকেশনাল রিসার্চ অ্যান্ড ট্রেনিং-এর শিশুশিক্ষার পাঠ্যক্রম ও পাঠ্যসূচি তৈরির অংশগ্রহণকারী সদস্য 
*ভারতের জাতীয় শিক্ষক শিক্ষা পরিষদের সদস্য 
*বঙ্গীয় গ্রন্থাগার পরিষদের আজীবন সদস্য 
*অল ইন্ডিয়া অ্যাডাল্ট এডুকেশন অ্যাসোসিয়েশনের আজীবন সদস্য 
*সত্যেন মৈত্র জনশিক্ষা সমিতির আজীবন সদস্য

## সম্মাননা
*প্রাথমিক শিক্ষায় গুরুত্বপূর্ণ অবদান, অন্তর্ভুক্তিমূলক পরিবেশ গড়ে তোলা এবং খেলার ছলে শিক্ষা প্রসারের জন্য ২০২৪ খ্রিস্টাব্দে ভারত সরকারের জাতীয় শিক্ষক পুরস্কার লাভ করেন। 
*"বিদ্যাসাগর ও শিশুশিক্ষা" বিষয়ে মৌলিক গবেষণার জন্য ২০১৬ খ্রিস্টাব্দে জেলা স্কুল পরিদর্শক সমিতি বিদ্যাসাগরের জন্মদিনে *ঈশ্বরচন্দ্র পুরস্কার* প্রদান করে।
*২০২৬ খ্রিস্টাব্দে হায়াৎনগর সুভাষ সমিতি নেতাজী সুভাষচন্দ্র বসুর ১৩০-তম জন্মজয়ন্তী দিবসে তাঁকে "নেতাজী সুভাষ সম্মাননা-২০২৬" প্রদানে শ্রদ্ধা জানায়।

## তথ্যসূত্র

বিষয়শ্রেণী:১৯৬৬-এ জন্ম
বিষয়শ্রেণী: জীবিত ব্যক্তি
বিষয়শ্রেণী:উত্তর চব্বিশ পরগনা জেলার ব্যক্তি
বিষয়শ্রেণী:পশ্চিমবঙ্গের শিক্ষাবিদ 
বিষয়শ্রেণী:বাঙালি শিক্ষাবিদ
বিষয়শ্রেণী:ভারতীয় শিক্ষাবিদ
বিষয়শ্রেণী:কলকাতা বিশ্ববিদ্যালয়ের প্রাক্তন শিক্ষার্থী